Reģ. Nr. 1/2021

**Ķekavas novada pašvaldībai**

Gaismas iela 19, K-9-1,

Ķekava, Ķekavas pagasts,

Ķekavas novads, LV-2123

Par Ķekavas novada stratēģiskajiem

attīstības plānošanas dokumentiem

Biedrība “Mežinieku apkaimes attīstībai” (turpmāk tekstā – BIEDRĪBA), kas pārstāv Mellupu, Plakanciema un šīm apdzīvotajām vietām piegulošo lauku teritoriju iedzīvotāju viedokli, ir rūpīgi iepazinusies ar šobrīd izstrādes procesā esošajiem Ķekavas novada stratēģiskajiem attīstības plānošanas dokumentiem (turpmāk tekstā – PLĀNOS) un sniedz sekojošu atzinumu:

1. PLĀNOS terminu lietojumam “NVO” un “Kopienas” nav konsekvences: nav izprotams, kurā brīdi tiek runāts par NVO, kas iekļauj arī kopienas un kurā nē, tāpat nav skaidrs, kas tiek saprasts ar terminu “kopienas”, jo brīžiem tā lietojums šķiet kā sinonīms NVO.

**Mūsu ieteikums:** ar kopienām apzīmēt noteiktas ģeogrāfiskas teritorijas - apkaimes izveidojušās iedzīvotāju organizētas grupas, kas spēj vienoties un nodefinēt savas apkaimes intereses. Paskaidrojam, ka šādām teritoriālām iedzīvotāju grupām sākotnēji parasti nav juridiskas formas; tās tikai jau sasniedzot noteiktu brieduma stadiju un vēloties sevi pozicionēt kā vienotu organizāciju vai arī vadoties pēc ārējas nepieciešamības, piem., piesaistīt projektu finansējumu, izveido juridisku formu, kas parasti ir biedrība.

Savukārt, lietojot NVO terminu, jāsaprot, vai tas vienmēr ietver visus nodibinājumus un biedrības jeb arī šī terminu lietojumu attiecina uz visām pārējām NVO, izņemot teritoriālās iedzīvotāju organizācijas.

1. PLĀNOS ir paredzēts Rīcības virziens 2.4.”Vietējo kopienu aktivizēšana lokālas vides uzturēšanai un piederības novadam stiprināšanai”, zem kura minētais uzdevums 2.4.2. nekādā veidā neveicina un neatbilst virziena mērķim (taču tas ir nepieciešams un iekļaujams zem atbilstoša rīcības virziena). Savukārt, uzdevums 2.4.1. veicinās gan NVO, gan kopienu attīstību, taču visticamāk, ka optimālais sadarbības modelis starp pašvaldību un apkaimju kopienām būs atšķirīgs no sadarbības modeļa ar cita veida NVO.

**Ieteikums:** 2.4. rīcības virzienam nodefinēt uzdevumus, kas ir vērsti uz to, lai sasniegtu noteikto mērķi.

**Mūsu ieteikums uzdevumiem:**

- vietējo kopienu aktivizēšanas stratēģijas izstrāde, konkrēti definējot aktivizēšanai pielietojamos instrumentus/līdzekļus, un tās ieviešana;

 - sistēmas izveide, lai sadzirdētu lokālās iedzīvotāju vajadzības un spētu no tām izvērtēt prioritātes pēc visiem saprotamiem vērtēšanas kritērijiem, kā arī izveidot sistēmu, ka organizētās teritoriālās iedzīvotāju apvienībās – kopienās lemt tiesības par nepieciešamajiem infrastruktūras, labiekārtojuma elementiem noteiktā investīciju apjomā tiek deleģētas pašām kopienām/ tās pārstāvošām biedrībām.

1. Iznākuma rezultatīvie rādītāji attiecībā uz sistēmu radīšanu, modeļu, vadlīniju vai plānu izstrādi pamatā ir tikai pašu dokumentu izstrāde, taču ne to ieviešana.

**Ieteikums:** nepieciešams attīstības plānu papildināt ar jauniem rezultatīviem rādītājiem, kas parāda dokumenta/sistēmas izveides efektivitāti un kuri ir vērsti uz rezultāta sasniegšanu nevis procesa nodrošināšanu. Piem, iepriekšējā punktā definētajam uzdevumam- “vietējo kopienu aktivizēšanas stratēģijas izstrāde un tās ieviešana” kā rādītājs būtu nevis realizēto pasākumu skaits atbilstoši stratēģijai, bet gan jaunu identificējamu kopienu skaits un esošo kopienu atbalsta intensitāte, ko var izmērīt, piem., līdzfinansēto projektu skaitā vai finansējuma summā.

1. 3.1.1.uzdevuma 6.punktu, kur uzskaitītas vietas, kurās tiks nodrošināta gājēju šķērsošanas drošuma uzlabošanu, papildināt ar Mellupiem. Šajā vietā uz A7 šosejas ir notikuši daudzi satiksmes negadījumi, vairāki no tiem ar letālām sekām gājējiem (pēdējais š. g. novembrī). Gadījumā, ja priekšlikums netiek ņemts vērā, lūdzam BIEDRĪBAI sniegt pamatotu izvērtējumu un salīdzinājumu ar pārējām vietām, kur paredzēti šādi risinājumi, kas pamato to prioritāti pār Mellupiem.
2. Investīciju plānā vienīgā vieta, kur minēta konkrēta teritorija Mežiniekos, ir Misas tilta rekonstrukcija. Publiskajā apspriedē tika skaidrots, ka tas ir gājēju tilts pie novada robežas ar Olaini, kas nav minēts starp būtiskākajām Mežinieku apkaimes iedzīvotāju vajadzībām. (vajadzības noskaidrotas 2021.gada jūlijā, augustā biedrības veiktajā sociālajā aptaujā, apkaimes iedzīvotāju kopsapulcēs š.g. 27.augustā un 26.novembrī, kā arī individuālās sarunās).  Vēlāk gan tika pašvaldībā skaidrots, ka tas ir tilts pie Mežapinčiem, kam nepieciešama rekonstrukcija drošības apsvērumu dēļ, līdz ar to par finansu ieguldījuma lietderību mums kā iedzīvotājiem būs grūti spriest, taču vēlamies informēt, ka Mežinieku kopienai ir izstrādāts apkaimes stratēģiskais attīstības plāns, kuram ir pievienota arī nepieciešamā labiekārtojuma un infrastruktūras tabula (sk. pielikumā). Saskaņā ar to Mežinieku apkaimei primāri ir nepieciešama multifunkcionāla akīvā atpūtas laukuma ierīkošana, Mellupos nepieciešams ātruma ierobežojums, lampa un gājēju pāreja. Laukuma izveidē apkaimes iedzīvotāji ir gatavi brīvprātīgi piedalīties. Kamēr kopienai nav izveidota sava pulcēšanās vieta, laukums ar soliem un lapeni daļēji varētu segt arī apkaimē iztrūkstošās iespējas iedzīvotājiem socializēties, apmainīties ar viedokļiem, sadarboties, kas ir ļoti būtisks faktors pilsoniskas sabiedrības veidošanā. Lūdzam ņemt vērā šāda veida objektu pievienoto vērtību lauku apvidos un Mežinieku kopienas prioritātes (sk. klāt pievienoto tabulu), veicot pašvaldības plānojuma dokumentu koriģēšanu.
3. Zem rīcības virziena 2.2. “Kultūras, sporta un rekreācijas tīkla savstarpēji papildinoša attīstīšana, veidojot to ērti pieejamu… un funkcionāli atbilstošu iedzīvotājiem” neatrodam nevienu uzdevumu, rīcību, kas liktu vispusīgi izvērtēt šī tīkla optimālo pārklājumu, piem. nosakot maksimāli pieļaujamo attālumu jeb pavadīto laiku ceļā līdz kādam no infrastruktūras objektiem. Optimālā pārklājuma veidošanā vēl, lai nākotnes investīcijas padarītu efektīvākas, būtu ņemamas vērā vietējo iedzīvotāju vēlmes pēc noteiktā objekta veida (kultūras, aktīvās atpūtas vai rekreācijas) un gatavība iesaistīties tā veidošanā. Tieši ar šo mehānismu būtu iespēja efektīvi veidot tīklojumu un atgriezt dzīvību arī lauku apvidos.
4. Uzdevuma 2.3.1. 1.punktā ir paredzēts Mellupu sociālā mājā paplašināts pakalpojumu loks ar bibliotēku, pašvaldības speciālistu un tml. Skaidrojam, ka sociālā mājā ir grāmatu plaukts sociālās mājas iemītnieku vajadzībām un šobrīd Mežinieku kopiena par apkaimes iedzīvotāju ziedojumiem gatavoto divus āra grāmatu apmaiņas skapjus. No tiem vienu paredzēts uzstādīt pie Mellupu sociālās mājas un līdz ar to, bibliotēkas veidošana nav racionāla un nepieciešama. Taču Sociālās mājas racionāla izmantošana un funkciju paplašināšana kopienas iedzīvotāju vajadzībām ar atbilstošu darba vietu/kabinetu radīšanu (ar pieejamu ūdeni un kanalizāciju) primāri nepieciešamajiem pakalpojumiem kā piemēram frizierim, ģimenes ārsta praksei u.c. pakalpojumiem gan ir atbalstāma un atbilst kopienas attīstības plānam. BIEDRĪBA ir gatava koordinēt attiecīgo pakalpojumu nodrošināšanas speciālistu rotāciju/darba grafiku atbilstoši apkaimes iedzīvotāju vajadzībām. Lūdzam veikt attiecīgas izmaiņas PLĀNOS.
5. PLĀNOS attiecībā uz uzņēmējdarbības veicināšanu ir minēts 1.punkts zem 4.6.3.uzdevuma – “uzņēmējdarbības atbalsta stratēģijas izveide”, pie 3.5.1. uzdevuma paredzēts izstrādāt vadlīnijas uzņēmējdarbību attīstošas vides veidošanai, kā arī ir aktivitāte, kas ietver uzņēmējdarbības infrastruktūras uzlabošanu, taču nav šiem uzdevumiem atbilstošu rezultatīvo rādītāju (tikai dokumentu izstrāde, bez to ieviešanas) – kā, piem., noteikta skaita jaunu uzņēmumu izveide. Kā arī vēlētos PLĀNOS redzēt kādu uzdevumu, kas vērsts uz saimnieciskās aktivitātes sekmēšanu tieši lauku apvidos.

Biedrība, lai Mežinieku apkaimē, kā arī pārējā novada lauku teritorijās nodrošinātu efektīvākos un racionālākos risinājumus esošā finansējuma ietvaros, ir gatava iesaistīties PLĀNU izstrādē, sniegt ierosinājumus un ieteikumus. Ticam, ka kopīgiem spēkiem mums izdosies dzīvi novadā padarīt vēl pievilcīgāku un nodrošināt vienlīdzīgākas iespējas iedzīvotājiem arī mazāk blīvi apdzīvotajos apvidos.

**Pielikumā:**

Prioritārās investīcijas Mežinieku apkaimes infrastruktūrā un labiekārtošanā uz 2 lapām.

Ar cieņu,

Biedrības “Mežinieku apkaimes attīstībai”

valdes locekle I. Kukle

Sagatavoja

I.Kukle 29119797

Pielikums Nr.2

Mežinieku kopienas stratēģiskajam attīstības plānam 2022-2024.gadam

**Prioritārās investīcijas Mežinieku apkaimes infrastruktūrā un labiekārtošanā**

|  |  |
| --- | --- |
|  | PASĀKUMI PĒC PRIORITĀTES |
| PASĀKUMI PĒC INVESTĪCIJU APJOMA un CITU IESAISTES |  | NEPIECIEŠAMS RISINĀJUMS, TAČU NAV STEIDZAMI | TUVĀKĀ LAIKĀ VĒLAMS RAST RISINĀJUMU | NEATLIEKAMI RISINĀMI JAUTĀJUMI |
| **Projekti, kur nepieciešams salīdzinoši neliels finansējums (ziedojumi, projekti) un ko paveikt var pati kopiena** | Stendi ar informāciju par apkaimi;Meža stāstu takas tematiskā izveide | Kopienas grāmatu apmaiņas skapji pie Plakanciema un Mellupu veikaliņa;Kopienas puķu dobe Mellupos;Kopienas sporta inventāra iegāde | Kopienas puķu dobes izveide Plakanciemā\*,Ceļu norādes uz vietām un lauku sētām\*Pārvietojamas nojumes iegāde (kamēr nav citu risinājumu pulcēšanās vietai) |
| **Projekti/jautājumi, kur nepieciešams salīdzinoši neliels finansējums, taču nepieciešama pašvaldības un/vai valsts iestādes iesaiste** | Noslēgt līgumus par atkritumu izvešanu ar visām mājsaimniecībām (Olaines pašvaldības piemērs); Novērošanas kameras apdzīvoto vietu centros un pārvietojamās dēļ atkritumu nelegālās izgāšanas problēmvietās;Kooperatīvā “Dzintari” ugunsdzēsības dīķa problēmas atrisināšana;Pašvaldības sadarbības risinājumi ar iedzīvotājiem notekūdeņu vides kaitējuma mazināšanai (kopiena kā pilotprojekts) | Mellupu un Plakanciema pieturvietu tehniskā uzlabošana; Piemērotu darba vietu (ar pieejamu ūdeni un kanalizāciju) primāriem pakalpojumiem izveide Mellupu soc.mājā (frizieris, ārsta prakse u.c.);Ātruma ierobežojuma ievērošanas/kontroles risinājums Plakanciemā | Apgaismojuma, ātruma ierobežojuma 50 km/h un/vai gājēju pārejas problēmas atrisināšana Mellupos uz šosejas V7 (Baloži – Plakanciems \_ Iecava)\*\* |
| **Lielāki projekti, kur nepieciešams fundamentāls pašvaldības atbalsts un/vai citu institūciju iesaiste:** | Apkaimes ceļu  kvalitātes uzlabošana (primāri ceļš no Plakanciema uz Ķekavu, un pašvaldības ceļš no ozola pie Vāverēm līdz Silamežiem);Gājēju celiņš pāri Misas upei Plakanciemā/ šosejas tilta paplašinājums ar gājēju joslu | Nojumu uzstādīšana Mežinieku pieturās, kur tās nav- 5 gab; Atrast zemi un izveidot pulcēšanās vietu kopienai (piem., neliela estrāde, lietišķās atpūtas vieta);Mobilo sakaru pārklājuma uzlabošana | Mežinieku neliela aktīvās atpūtas/ multifunkcionāla sporta laukuma ierīkošana ar nojumi un soliem Mellupos aiz Mellupu soc.mājas |

\*Realizācijas stadijā

\*\* Ir notikuši vairāki satiksmes negadījumi, ar letālām sekām gājējiem